ΓΡΑΠΤΗ ΕΡΩΤΗΣΗ E-2766/99

υποβολή: Jas Gawronski (PPE-DE) προς το Συμβούλιο

(13 Ιανουαρίου 2000)

Θέμα: Μέτρα για την εξεύρεση λύσης στη σύγκρουση Αιθιοπίας και Ερυθραίας

Μπορεί το Συμβούλιο να αναφέρει ποια μέτρα προτίθεται να λάβει σχετικά με τη σύγκρουση μεταξύ Αιθιοπίας και Ερυθραίας;

Οι ευρωπαίοι βουλευτές, στο πλαίσιο της Συνέλευσης Ίσης Εκπροσώπησης ΑΚΕ-ΕΕ τον παρελθόντα Οκτώβριο στο Νασάου, είχαν ζητήσει από το Συμβούλιο να λάβει όλα τα αναγκαία μέτρα ώστε η Αιθιοπία να αποδεχθεί και να εφαρμόσει το ειρηνευτικό σχέδιο που πρότεινε ο ΟΑΕ (Οργανισμός Αφρικανικής Ενότητας). Μέχρι σήμερα, η Αιθιοπία δεν έχει δεσμευθεί σε συμφωνία και εξακολουθεί να παραβιάζει τις θεμελιώδεις ελευθερίες των πολιτών της Ερυθραίας που διαμένουν στο έδαφός της.

Το άρθρο 5 της Σύμβασης Λομέ προβλέπει τη διακοπή της συνεργασίας της ΕΕ με κάποια χώρα ΑΚΕ σε περίπτωση παραβίασης των ανθρωπίνων δικαιωμάτων. Μπορεί το Συμβούλιο να αναφέρει τους λόγους που την ωθούν να συνεχίζει τη συνεργασία με την Αιθιοπία;

Απάντηση

(16/17 Μαΐου 2000)

Από το Μάιο του 1988 που ξέσπασε η σύγκρουση μεταξύ Ερυθραίας και Αιθιοπίας, η Ευρωπαϊκή Ένωση έχει επανειλημμένα απευθύνει εκκλήσεις στις δύο χώρες να σταματήσουν αμέσως τις εχθροπραξίες σε όλα τα μέτωπα, να απόσχουν από νέες βιαιότητες και να συνεργασθούν με τον ΟΑΕ, ο οποίος καταβάλλει προσπάθειες διαμεσολάβησης για την εξεύρεση ειρηνικής λύσης μέσω διαπραγματεύσεων. Γι' αυτό, στις 21 Ιουλίου 1999, η ΕΕ εξέφρασε ικανοποίηση για την απόφαση της Συνέλευσης των Αρχηγών Κρατών και Κυβερνήσεων του ΟΑΕ, η οποία πραγματοποιήθηκε στο Αλγέρι, στις 12-14 Ιουλίου, να εγκρίνει τις λεπτομέρειες εφαρμογής της συμφωνίας-πλαισίου του ΟΑΕ σχετικά με τη διευθέτηση της διένεξης. Επιπλέον, τον Αύγουστο, εκπονήθηκαν τεχνικές διευθετήσεις, οι οποίες αποτελούν την τρίτη πράξη των προσπαθειών του ΟΑΕ για τον τερματισμό της σύγκρουσης αυτής.

Η Αιθιοπία ζήτησε την τροποποίηση της τελευταίας αυτής πράξης,πογραμμίζοντας ότι, όσον αφορά ορισμένες πτυχές, απομακρύνονται από τις προηγούμενες. Η αλγερινή προεδρία του ΟΑΕ βρίσκεται σε επαφή με τα δύο μέρη για να επιτευχθεί συμφωνία. Η ΕΕ αναμένει ότι το ειρηνευτικό πακέτο του ΟΑΕ θα γίνει αποδεκτό χωρίς όρους και θα εφαρμοσθεί το ταχύτερο δυνατό, από κοινού από την Αιθιοπία και την Ερυθραία, η οποία έχει ήδη αποδεχθεί μια πρώτη έκδοση των τεχνικών διευθετήσεων.

Το περασμένο Δεκέμβριο, ο Υφυπουργός Εξωτερικών της Ιταλίας, γερουσιαστής κ. Rino Serri, ορίστηκε ειδικός εκπρόσωπος της Προεδρίας της ΕΕ για την σύγκρουση Αιθιοπίας Ερυθραίας. Η εντολή του είναι κυρίως να στηρίξει τις ειρηνευτικές προσπάθειες του ΟΑΕ. Ο γερουσιαστής κ. Serri ευρίσκεται σε συνεχή επαφή με την αλγερινή προεδρία του ΟΑΕ, που έχει αναλάβει τη διαμεσολάβηση, και έχει ήδη μεταβεί στις δύο πρωτεύουσες για να συμβάλει στη διευθέτηση της σύγκρουσης.

Όσον αφορά την ερώτηση του αξιότιμου κ. βουλευτή σχετικά με την εφαρμογή της Σύμβασης Λομέ στην περίπτωση της Αιθιοπίας και της Ερυθραίας, το Συμβούλιο ξεκινά από την αρχή ότι οι δύο χώρες γνωρίζουν τις διατάξεις του άρθρου 5 της αναθεωρημένης Σύμβασης Λομέ. Το Συμβούλιο επιφυλάσσεται του δικαιώματος να επανεξετάσει τη συνεργασία με τις δύο χώρες, ανάλογα με την εξέλιξη της κατάστασης, κυρίως όσον αφορά τον σεβασμό των ανθρωπίνων δικαιωμάτων.